**Učeníci z Emauz - stretnutie s Kristom**

**Ročník:** 5. ZŠ

**Tematický celok:** Obeta Božieho ľudu

**Téma: Svätá omša ako sprostredkovanie Ježišovej obety**

**Podtéma: Stretnutie s Kristom. Učeníci z Emauz.**

**Výkonový štandard:** vysvetliť jednoduchým spôsobom sprítomnenie Ježišovej obety pri sv. omši a potrebu sa jej zúčastniť.

**Obsahový štandard:** sv. omša – sprítomnenie Ježišovej obety

**Ciele:**

**Kognitívny:** na základe príbehu o Emauzských učeníkoch vedieť pomenovať, v čom spočíva pravá radosť

**Afektívny:** pristupovať k Eucharistii s úctou a vedomím, že obeta chleba a vína je skutočné sprítomnenie obety Ježiša Krista na kríži

**Psychomotorický:** poznať a úprimne vyjadriť vnútorné prežívanie pri prijímaní Eucharistie

**Motivácia:**

**Aktivita:** Radostné stretnutie.

Pripneme obrázky, ktoré ilustrujú stretnutie i radosť. Necháme žiakov, aby si ich dobre pozreli a vyjadrili svoj názor s akou činnosťou môžu súvisieť. Nakoniec obrázky okomentujeme slovami, že znázorňujú radostné stretnutie.

Vyzveme žiakov, aby na chvíľu zatvorili oči a predstavili si radostné stretnutie s niekým blízkym v poslednej dobe.

Pýtame sa ich nasledujúce otázky, pričom si v duchu odpovedajú:

1. *Ako sa volal človek, s ktorým ste prežili udalosť radostného stretnutia?*
2. *Ako ste sa s tým človekom zvítali?*
3. *Bolo toto stretnutie hneď od začiatku radostné alebo sa takým stalo postupne?*
4. *O čom ste sa zhovárali?*
5. *Prečo bolo toto stretnutie radostné?*
6. *Chceli by ste opäť prežiť takéto stretnutie?*
7. *Komu prvému ste o tomto stretnutí hneď povedali?*

Po ukončení aktivity dáme žiakom priestor, aby sa o svojom stretnutí podelili s prísediacim spolužiakom.

**Hlavná časť:**

Teraz sa spoločne pozrieme do knihy posolstiev radostnej zvesti, ktoré opisujú stretnutia mnohých ľudí s pánom Ježišom, Je to Sväté Písmo, konkrétne sa pozrieme na evanjeliá. Opisujú ako sa Pán Ježiš sa dával ľuďom poznať ako živý Boh a oni zase skrze neho spoznávali pravdu o sebe.

Úvodnou aktivitou sme sa rozpamätávali a delili sa o zážitky z našich radostných stretnutí. Teraz sa pozrieme na príbeh zo stretnutia s Pánom Ježišom, ktoré opisuje evanjelista Lukáš.

**Práca s textom Svätého Písma:**

Žiakom rozdáme Sväté Písmo s pokynom vyhľadať si súradnice, ktoré zapíšeme na tabuľu: Lk 24,13-35. Ich úlohou bude na konci odpovedať na otázky z textu. Text žiaci čítajú striedavo po laviciach.

***- V ten deň išli dvaja z nich do dediny zvanej Emauzy, ktorá bola od Jeruzalema vzdialená šesťdesiat stadií, a zhovárali sa o všetkom, čo sa prihodilo. Ako sa tak zhovárali a spoločne uvažovali, priblížil sa k nim sám Ježiš a išiel s nimi. Ich oči boli zastreté, aby ho nepoznali. I spýtal sa ich: "O čom sa to cestou zhovárate?"***

***Zastavili sa zronení a jeden z nich menom Kleopas, mu povedal: "Ty si vari jediný cudzinec v Jeruzaleme, ktorý nevie, čo sa tam stalo v týchto dňoch?"***

***On im povedal: "A čo?"***

***Oni mu vraveli: "No s Ježišom Nazaretským, ktorý bol prorokom, mocným v čine i v reči pred Bohom aj pred všetkým ľudom; ako ho veľkňazi a naši poprední muži dali odsúdiť na smrť a ukrižovali. A my sme dúfali, že on vykúpi Izrael. Ale dnes je už tretí deň, ako sa to všetko stalo. Niektoré ženy z našich nás aj naľakali. Pred svitaním boli pri hrobe, a keď nenašli jeho telo, prišli a tvrdili, že sa im zjavili anjeli a hovorili, že on žije. Niektorí z našich odišli k hrobu a zistili, že je to tak, ako vraveli ženy, ale jeho nevideli."***

***On im povedal: "Vy nechápaví a ťarbaví srdcom uveriť všetko, čo hovorili proroci! Či nemal Mesiáš toto všetko vytrpieť, a tak vojsť do svojej slávy?"***

***A počnúc od Mojžiša a všetkých Prorokov, vykladal im, čo sa naňho v celom Písme vzťahovalo. Tak sa priblížili k dedine, do ktorej šli, a on sa tváril, že ide ďalej.***

***Ale oni naň naliehali: "Zostaň s nami, lebo sa zvečerieva a deň sa už schýlil!" Vošiel teda a zostal s nimi. A keď sedel s nimi pri stole, vzal chlieb a dobrorečil, lámal ho a podával im ho. Vtom sa im otvorili oči a spoznali ho. Ale on im zmizol.***

***Tu si povedali: "Či nám nehorelo srdce, keď sa s nami cestou rozprával a vysvetľoval nám Písma?" A ešte v tú hodinu vstali a vrátili sa do Jeruzalema. Tam našli zhromaždených Jedenástich a iných s nimi a tí im povedali: "Pán naozaj vstal z mŕtvych a zjavil sa Šimonovi." Aj oni porozprávali, čo sa im stalo cestou a ako ho spoznali pri lámaní chleba.***

**Úloha:** Počuli sme príbeh o Emauzských učeníkoch. Úlohou žiakov budepriradiť odpovede na nasledujúce otázky z textu : odpovede žiaci lepia do obrázka: príbeh cesta do Emauz: 

(úloha je zameraná na prácu s textom a pochopenie obsahu, môže vyžadovať dlhší čas pri jej riešení, aby ste čas skrátili odporúčame skupinovú prácu, odpovede sa vyhodnotia pred celou triedou nahlas)

|  |
| --- |
| 1. *Ako sa volali učeníci z evanjelia?*
 |
| *Kleopas. Meno druhého učeníka sa nespomína* |
| 1. *Kam kráčali?*
 |
| *Kráčali do dediny s názvom Emauzy.* |
| 1. *Kto sa k nim na ceste pridal?*
 |
| *Pridal sa k nim Ježiš.*  |
| 1. *Spoznali učeníci, že je to Ježiš?*
 |
| *Zo začiatku ho však nepoznali, považovali ho za cudzinca.* |
| 1. *O čom sa zhovárali?*
 |
| *Cestou sa zhovárali o udalostiach ukrižovania, o tom ako ženy a učeníci boli pri hrobe a našli ho prázdny a hovorili, že Ježiš žije, ale nikto ho nevidel.* |
| 1. *Prečo chceli, aby Ježiš s nimi zostal?*
 |
| *Stmievalo sa.* |
| 1. *Pri akej činnosti spoznali, že je to Ježiš?*
 |
| *Vzal chlieb, dobrorečil, lámal ho a podával im ho.* |
| 1. *Stihli učeníci povedať Ježišovi, že už vedia, kto je? Prečo?*
 |
| *Práve vtedy zmizol.* |
| 1. *Prečo bolo toto stretnutie pre nich radostné?*
 |
| *Horelo im srdce, keď sa s nimi cestou rozprával a vysvetľoval im Písma.* |
| 1. *Čo urobili učeníci ako prvé?*
 |
| *Ešte v tú hodinu sa vybrali do Jeruzalema k jedenástim apoštolom.* |
| 1. *Čo im odpovedali Jedenásti?*
 |
| *Pán naozaj vstal z mŕtvych a zjavil sa Šimonovi.* |

Môžeme sa s Ježišom stretnúť aj my, napríklad niekedy počas dňa? Kde a ako?

Žiaci odpovedajú.

**Expozícia:**

Stretnúť sa s Ježišom je radosť, pretože on je prítomný v našej každodennosti, ale zvláštnym spôsobom v Eucharistii.

Tu ukážeme fotografiu kalicha a hostie (viď. obrázok).

Sme vďační, pretože Ježiš nám nemohol dať väčší dar (žiakom môžeme vysvetliť, že grécke slovo „eucharistia“ je slovenské „poďakovanie/vďakyvzdanie“).

Ježiš dodržiava, čo sľúbil. A preto berie kňaz ako pri Poslednej večeri chlieb a víno a vyslovuje Ježišove slová. V tej chvíli nastáva premenenie: chlieb už nie je chlebom, ale Kristovým telom. Víno už nie je vínom, ale Kristovou krvou.

To, čo jeme, síce vyzerá ako chlieb, ale je to Ježiš, ktorý k nám prichádza. To, čo pijeme, síce vyzerá ako víno, ale je to Ježiš, ktorý k nám prichádza. Prichádza k nám živý Boh, ktorý nás ľudí premieňa. Premenenie pokračuje. Už viac ako dvetisíc rokov počas každej svätej omše.

A tak Ježiš prichádza do tvojho srdca. Predstav si, že Ježiš si s tebou dohodol stretnutie. Práve s tebou!

V evanjeliu sv. Jána 6,51 Ježiš hovorí: „Ja som živý chlieb, ktorý zostúpil z neba. kto bude jesť z tohto chleba, bude žiť naveky.“

Keď ho vo všetkom znovu spoznávame, cítime sa plní radosti a života. Stávame sa svedkami, pretože potom, čo sme prijali Ježiša, o ňom chceme svedčiť a žiť podľa evanjelia. Veľký Boh sa stáva úplne malým – a ty veľmi veľkým!

Pred svätým prijímaním **mu povedz, ako sa tešíš**, že ON prichádza k TEBE. On, ktorého poslúcha vietor i vlny, zvieratá aj ľudia, choroby a dokonca i smrť!

Po svätom prijímaní **zostaň s ním a ďakuj mu**. Zatvor oči a pozeraj sa naňho. On sa pozerá na teba. Ďakuj mu, že prišiel do tvojho srdca, že sa s ním môžeš takto stretnúť**. Rozprávaj mu, čo je pre teba dôležité, pekné, nepochopiteľné alebo i smutné. Do tvojej modlitby vlož ľudí, chorých a trpiacich. pros ho, aby ti pomohol byť dobrým človekom. Nakoniec sa mu poďakuj za všetko dobré v tvojom živote.**

**Fixácia:**

Keď sa opäť vrátime k nášmu textu o stretnutí na ceste do Emauz, čítame:

**„Či nám srdce nehorelo, keď s nami na ceste hovoril…“ (Lk 24,32)**

* Stalo sa ti niekedy, že si cítil/a Ježiša blízko seba a búšilo ti z toho srdca? Rozprávaj o tom ostatným.
* Naše oči tiež často nie sú schopné vidieť Ježiša.

Kedy? (keď zotrvávame v hriechu, neľutujeme ho, keď konáme zlé skutky) ………………………………………………….…......................................................................

Prečo? (lebo hriech, najmä ťažký odlučuje človeka od Boha, je prekážkou) …………………………………………………………...............................................................

Ako to môžeme zmeniť? (ľútosťou, nápravou, sv. spoveďou) .......................................................................................................................................................

**„Zostaň s nami, veď už je na večer a deň sa schyľuje.“ (Lk 24,29)**

Títo dvaja učeníci sa stretli s Ježišom, ukrižovaným a vzkrieseným Pánom, zjednotili sa

s ním a stali sa jeho svedkami.

V knihe Youcat pre deti (YC-Katolícky katechizmus pre deti a rodičov) čítame:

*„Zúčastniť sa svätej omše, to „nie je ako v televízii, kde sa môžeme pozrieť na tisíce opakovaní nejakého starého filmu. Počas svätej omše sme v priamom prenose pri Ježišovej smrti a zmŕtvychvstaní.“* (YC, str. 121)

Žiakom položíme otázky:

* Napadlo vás niekedy, že pri svätej omši sa ocitáme nesmierne blízko Ježišovho kríža a

hrobu?

* Prečo si pri každej svätej omši vždy znova pripomíname tieto udalosti?

*(Aj Ježiš pred svojou smrťou vzdával vďaky Bohu. lámal chlieb so slovami toto je moje telo a dával im víno so slovami toto je moja krv, ktorá sa vylieva za vás na odpustenie hriechov.)*

* Keď prijímaš Ježiša do svojho srdca, aké sú tvoje pocity a zámery? Zapíš si ich a podeľ sa o ne s druhými.

*Tajomstvo Ježišovej smrti a vzkriesenia je veľké ako oceán a my máme len malú lyžicu, ktorú si vždy z neho naberieme trochu vody, zakaždým tak môžeme niečo o trochu viac prijať a pochopiť, ale nikdy nepochopíme všetko.*

**Záver:**

Stretnutie s Pánom Ježišom v Eucharistii bolo pre svätých to najdôležitejšie.

Takto opisujú svoju skúsenosť.

***Sv. Ján Maria Vianney:***

„Keď nás niekto po prijímaní prekvapí otázkou: ‚Čo si so sebou

odnášaš domov?', môžeme mu odpovedať: 'Odnášame si so sebou nebo'.“ (YC, str. 126)

***Sv. Terézia z Lisieux:***

„S tvojou milosťou, Ježišu, chcem začať nový život, v ktorom každý okamih bude skutkom lásky.“

***Pápež Benedikt XVI.:***

 „musím Ježiša prijať s láskou a pozorne ho počúvať. Hlboko v srdci mu napríklad môžem povedať: 'Ježišu, viem, že ma máš rád... Zverujem ti svoje radosti, starosti i svoju budúcnosť'.“ (YC, str. 128)

**Úloha:**

Čo by si povedal o stretnutí s eucharistickým Kristom ty? Naformuluj vetu, ktorú prednesieš v modlitbe na konci hodiny.

Ježišu, keď ťa prijímam vo sv. prijímaní, znamenáš pre mňa

......................................................................................................................................

alebo

Ježišu, keď ťa prijímam vo sv. prijímaní som ......................................................................................................................................

alebo vlastná formulácia

......................................................................................................................................

**Modlitba**

Vytvoríme kruh ako symbol spoločenstva a spoločne v modlitbe poďakujeme Pánu Ježišovi za to, ako sa nám neustále dáva a ako jeho samého môžeme prijať do srdca a prežívať z toho radosť.

Tu každý žiak prečíta svoje vyznanie o stretnutí so živým Pánom v Eucharistii.